KIRJALLINEN KYSYMYS E-1580/02 esittäjä(t): Jan Mulder (ELDR) ja Maria Sanders-ten Holte (ELDR) komissiolle. Ulkomaisia kilpahevosia koskevat rajoitukset Ranskassa.



Virallinen lehti nro 301 E , 05/12/2002 s. 0186 - 0187



KIRJALLINEN KYSYMYS E-1580/02 esittäjä(t): Jan Mulder (ELDR) ja Maria Sanders-ten Holte (ELDR) komissiolle (4. kesäkuuta 2002) Aihe: Ulkomaisia kilpahevosia koskevat rajoitukset Ranskassa Direktiivien 90/427(1) ja 90/428(2) tarkoituksena on kavioeläinten sisämarkkinoiden toiminnan tehostaminen erityisesti kaupan ja kilpailuihin osallistumisen kannalta. 1. Onko oikein, että tietyt hevoset, joita ei ole rekisteröity Ranskassa, eivät voi (täysimääräisesti) osallistua kaikkiin Ranskassa järjestettyihin kilpailuihin, mikä on vastoin direktiivin 90/428 3 artiklaa? 2. Onko oikein, että molemmissa ranskalaisissa kantakirjoissa noudatetaan sellaisia rekisteröintiperusteita (mm. ulkomaisia vanhempia ei tunnusteta), jotka eivät ole yhdenmukaisia direktiivin 90/427 4 artiklassa tarkoitettujen periaatteiden kanssa? 3. Onko oikein, että ranskalaisessa rekisteröintitoimistossa SIRE:ssä ulkomaisten hevosten rekisteröiminen on hyvin hidasta, mikä haittaa sisämarkkinoiden toimintaa ja kilpailuihin osallistumista? Onko oikein, että tämä toimisto ottaa ulkomaisten hevosten syntymätodistukset? 4. Onko oikein, että muut eurooppalaiset kantakirjat tunnustetaan Ranskassa vain tietyin lisäehdoin direktiivin 90/427 suhteen? Mihin toimiin komissio aikoo ryhtyä ja missä aikataulussa, jos se vastaa myönteisesti johonkin tai joihinkin edellä esitetyistä kysymyksistä? (1) EYVL L 224, 18.8.1990, s. 55. (2) EYVL L 224, 18.8.1990, s. 60. David Byrnen komission puolesta antama vastaus (23. heinäkuuta 2002) Komissio viittaa arvoisien parlamentin jäsenten esittämien kysymysten osalta jalostusta ja polveutumista koskevista edellytyksistä yhteisön sisäisessä hevoseläinten kaupassa 26. kesäkuuta 1990 annetun neuvoston direktiivin 90/427/ETY ja kilpailuihin tarkoitettujen hevoseläinten kaupasta ja kilpailuihin osallistumisen edellytyksistä 26. kesäkuuta 1990 annetun neuvoston direktiivin 90/428/ETY säännöksiin. Direktiivin 90/427/ETY soveltamiseen liittyvistä ongelmista keskusteltiin pysyvässä kotieläinjalostusta käsittelevässä komiteassa. Keskustelussa paneuduttiin 11. kesäkuuta 1992 tehtyä komission päätöstä 92/353/ETY(1) ja 10. tammikuuta 1996 tehtyä komission päätöstä 96/78/EY(2) koskeviin kysymyksiin, joita ovat muun muassa jalostusjärjestöjen ja niiden rajatylittävien toimintojen hyväksyntä, kriteerit, jotka koskevat hevosten rekisteröimistä kantakirjoihin jalostustarkoituksessa, sekä kaikkien hevoseläinten tunnistaminen. Keskustelussa tuli esiin tarve tarkentaa edelleen joitakin näkökohtia hevoseläinten jalostusta koskevassa yhteisön lainsäädännössä, ja kyseisiin näkökohtiin sisältyivät myös arvoisien parlamentin jäsenten mainitsemat seikat. Erään jalostajan Ranskassa esittämän valituksen käsittelyn yhteydessä komissio muistutti 13. kesäkuuta 2002 päivätyllä kirjeellä Ranskan viranomaisia komission päätösten 92/353/ETY ja 96/78/EY säännöksistä. Direktiivin 90/428/ETY 3 artiklan mukaisesti kilpailusäännöissä ei saa syrjiä hevoseläimiä sen mukaan, onko hevoseläimet rekisteröity kilpailut järjestävässä jäsenvaltiossa tai toisessa jäsenvaltiossa taikka ovatko ne peräisin kilpailut järjestävästä jäsenvaltiosta tai toisesta jäsenvaltiosta. Tämä koskee varsinkin kilpailuun pääsyä, kilpailun tuomitsemista ja palkintorahoja tai voittoja, joita kilpailusta voi kertyä. Mainittuja säännöksiä ei kuitenkaan sovelleta tiettyihin, direktiivin 90/428/ETY 4 artiklan 2 kohdassa määriteltyihin kilpailuihin. Jäsenvaltioiden on vuosittain ilmoitettava komissiolle etukäteen yksityiskohtaiset tiedot kilpailuista, joihin ne soveltavat yhtä tai useampaa direktiivin 4 artiklan 2 kohdan ensimmäisessä luetelmakohdassa säädettyä poikkeusta. Lisäksi 4 artiklan 2 kohdan toisen luetelmakohdan mukaan jäsenvaltiot saavat varata enintään 20 prosenttia kilpailujen palkintorahoista tai voitoista jalostustoiminnan kehittämiseen. Komissio muistuttaa kaikkia jäsenvaltioita tästä säännöksestä säännöllisesti, viimeksi vuoden 2001 huhtikuussa. Ranskaa muistutettiin asiasta viimeksi edellä mainitulla, 13. kesäkuuta 2002 päivätyllä kirjeellä. Ranska toimitti 2. elokuuta 2001 päivätyssä vastauksessaan vuotta 2000 koskevat luvut, joiden mukaan Ranskassa rekisteröityjä kilpahevosia varten pidätettiin 16 prosenttia palkintorahoista 4 artiklan 2 kohdan ensimmäisen luetelmakohdan ehtojen mukaisesti (määrätyssä kantakirjassa rekisteröidyt hevoseläimet) ja 9 prosenttia 4 artiklan 2 kohdan toisen luetelmakohdan ehtojen mukaisesti (jalostustoiminnan kehittäminen). Komissio keskustelee Ranskan toimivaltaisten viranomaisten kanssa direktiivin 90/428/ETY täytäntöönpanon ja soveltamisen yksityiskohdista ja toimittaa saadut tiedot suoraan arvoisille parlamentin jäsenille. (1) EYVL L 192, 11.7.1992. (2) EYVL L 19, 25.1.1996.